**Manje je više**

**(Laička kolumnica [215])**

**Blagotvornost bogonosne tišine**

Usred božićnog vremena, kalendarski još u *Staroj* godini, moj je donjogradski stan ispunjen *tišinom*. I dobro je što je tako! Time ovo laičko promišljanje nehotice dobiva na vjerodostojnosti.

O *blagotvornu* djelovanju tišine ne samo na duhovnu *pribranost* i duševnu *staloženost* nego podjednako na tjelesno *zdravlje* kod nas se premalo zna. U *Finskoj*, naprotiv, tišina se odnedavno sve određenije naglašava kao relevantan zamašnjak pospješivanja kakvoće tamošnje turističke ponude. Onečišćenost okoline agresivno zaglušujućom *bukom* dokazano narušava primjereno funkcioniranje *mozga*, a ni *srce* ne prolazi ništa bolje. *Ljekovitosti* tišine neskloni, sirovom mamonskom logikom rukovođeni o(ne!)smislitelji tzv. *zagrebačkog adventa* za finsko se promišljanje tišinom oplemenjena turizma ignorantski ne zanimaju.

Tišina nije fizička *odsutnost* zvuka. Žuborenje bistra potoka, zujanje medonosnih pčela i inih šarolikih kukaca, cvrkut raspjevanih ptica i šuštanje lišća na vjetru ne remete tišinu. Ona se katkada pretvori u tajanstven *muk*, a ponekad iznenada nastane *tajac.* Nestašni morski valovi povremeno se odmaraju, pa nastaje zagonetna *utiha*. *Bogonosnom* postaje tišina u trenutku zemnikove želje da *šutke* osluškuje bezglasnost Božjeg pravorijeka. Duhovne vježbe omogućuju nam stjecanje takva iskustva.

Koloplet tihanih misli neka zaokruži *Pjesma o tišini* iz zadivljujuće tankoćutna pera **Dobriše Cesarića**:

*Ona se uvijek javi kad zanoća. / U večernjici svako veče sija. / U tami bdije, u lišću ćarlija, / A njena sestra zove se Samoća. / Ne laže nikad. Ne osvaja zvukom. / Blagoću ima stare mame. / Ko dobar drug je; zagrli te rukom / I punim smisla govori ti mukom, / Ili ti ruku položi na rame. / Ako ti srce sija od vedrine, / Milinom svojom ona je uveća, / Ako je tamno, teret s njega skine, / I otvara mu vidik u dubine. / I katkad u njem zatreperi sreća.*

Predragi Svesilni, nauči nas tihovati i u tom blagotvornom muku iz glasa budne savjesti razabirati tvoje smjerokazne naputke.

Sead Ivan Muhamedagić